Uredba Sveta (ES) št. 179/2002

z dne 28. januarja 2002

o spremembah Uredbe (ES) št. 2792/1999 o oblikovanju podrobnih navodil in ureditve glede strukturne pomoči Skupnosti v ribiškem sektorju

SVET EVROPSKE UNIJE JE –

ob upoštevanju Pogodbe o ustanovitvi Evropske skupnosti in zlasti njenih členov 36 in 37,

ob upoštevanju predloga Komisije [1],

ob upoštevanju mnenja Evropskega parlamenta [2],

ob upoštevanju mnenja Ekonomskega in socialnega odbora [3],

ker:

(1) Uredba (ES) št. 2792/1999 [4] vsebuje zlasti določbe glede izvajanja večletnih programov navodil za ribolovne flote.

(2) Odločba 2002/70/ES spreminja Odločbo 97/413/ES glede ciljev in podrobnih navodil za prestrukturiranje ribiškega sektorja Skupnosti za obdobje od 1. januarja 1997 do 31. decembra 2001 zaradi doseganja trajnostnega ravnovesja med viri in njihovim izkoriščanjem [5]; zlasti podaljšuje obdobje njene veljavnosti do 31. decembra 2002.

(3) Da bi okrepili mednarodno dejavnost za preprečevanje in odpravljanje nezakonitega, neprijavljenega in neurejenega ribolova, državna pomoč za stalno preregistracijo ribiških plovil v določenih tretjih državah, za katere so ustrezne območne ribiške organizacije ugotovile, da dovoljujejo ribolov, ki ogroža učinkovitost mednarodnih ohranjevalnih ukrepov, ne sme biti na voljo.

(4) Primerno je poudariti pogoj za umik v zvezi z uvedbo novih zmogljivosti tam, kjer letni cilji še niso bili upoštevani.

(5) Nekatere določbe Uredbe (ES) št. 2792/1999 je torej treba spremeniti –

SPREJEL NASLEDNJO UREDBO:

Člen 1

Uredba (ES) št. 2792/1999 se spremeni, kakor sledi:

1. V členu 4(3) se "1. maj 2001" zamenja s "1. maj 2002".

2. Prvi pododstavek člena 6(2) se zamenja z naslednjim:

"Za plovila, krajša od 12 metrov in že vpisana v register ribiških plovil Skupnosti, razen ribiških plovil z vlečnimi mrežami, lahko države članice vložijo prošnjo za jasno razvidno in izmerjeno povečanje ciljev v zvezi z zmogljivostjo zaradi izboljšanja varnosti, navigacije, higiene, kakovosti izdelkov in delovnih pogojev, če se zaradi teh ukrepov ne poveča stopnja izkoriščanja zadevnih virov."

3. Členu 7(3)(b) se doda naslednja točka:

"(iv) če tretja država, v kateri naj bi se plovilo preregistriralo, ni pogodbenica ustreznih območnih ribiških organizacij ali z njo ne sodeluje in te organizacije niso ugotovile, da ta tretja država dovoljuje ribolov, ki ogroža učinkovitost mednarodnih ohranjevalnih ukrepov. Komisija bo redno objavljala seznam zadevnih držav v seriji C Uradnega lista Evropskih skupnosti."

4. Člen 9(1) se zamenja z naslednjim:

"1. Brez poseganja v pogoje iz drugega pododstavka člena 3(3) se državna pomoč za obnovo in posodobitev flote odobri samo, če so izpolnjeni naslednji pogoji in tisti iz člena 6 in Priloge III ter če so bili upoštevani splošni letni cilji večletnega programa navodil:

(a) kjer so bili zadevni letni cilji upoštevani, morajo države članice nove zmogljivosti v programskem obdobju 2000-2006 zaradi plovil, ki so prejela državno pomoč, uravnovesiti z umikom plovil, ki državne pomoči niso prejela, umik pa naj ima vsaj tak obseg, kot ga imajo glede na skupno nosilnost in moč v zadevnih segmentih nove zmogljivosti;

(b) kjer do 30. junija 2002 letni cilji za zadevne segmente še niso upoštevani, morajo države članice zagotoviti, da bo uvajanje novih zmogljivosti zaradi državne pomoči v obdobju 2000-2001 uravnano z umikom plovil brez državne pomoči, umik pa naj ima glede skupne nosilnosti in moči vsaj 30 % večji obseg, kot ga imajo nove zmogljivosti, uvedene v zadevne segmente; v obdobju od 1. januarja 2002 do 30. junija 2002 morajo biti umaknjene zmogljivosti vsaj za 35 % večje od uvedenih novih zmogljivosti.

Umaknjena plovila se sme nadomestiti samo z novimi zmogljivostmi, ki se uvedejo z uporabo državne pomoči, kakor je predvideno v tej točki;

(c) državna pomoč se sme odobriti za opremljanje ali posodabljanje plovil, če to ne vpliva na nosilnost ali moč.

Svet v skladu s postopkom iz člena 37 Pogodbe do 30. junija 2002 sklene o morebitnih potrebnih prilagoditvah določb tega odstavka, prilagoditve pa se začnejo uporabljati 1. julija 2002."

5. Člen 16(2) se zamenja z naslednjim:

"2. Države članice smejo odobriti finančno nadomestilo ribičem in lastnikom plovil, kjer zakonodaja Skupnosti določa tehnične omejitve uporabe nekaterih orodij ali ribolovnih metod; namen te pomoči je tehnično prilagajanje in se ne sme izplačevati več kot šest mesecev."

Člen 2

Ta uredba začne veljati tretji dan po objavi v Uradnem listu Evropskih skupnosti.

Ta uredba je v celoti zavezujoča in se neposredno uporablja v vseh državah članicah.

V Bruslju, 28. januarja 2002

Za Svet

Predsednik

J. Piqué I Camps

[1] UL C 270 E, 25.9.2001, str. 80.

[2] Mnenje, podano dne 25. oktobra 2001 (še ni objavljeno v Uradnem listu).

[3] Mnenje, podano dne 17. oktobra 2001 (še ni objavljeno v Uradnem listu).

[4] UL L 337, 30.12.1999, str. 10. Uredba, kakor je bila spremenjena z Uredbo (ES) št. 1451/2001 (UL L 198, 21.7.2001, str. 9.

[5] UL L 31, 1.2.2002, str. 77.

--------------------------------------------------